Què és Eíon?
Eíon[a] o Eiones(en grec antic Ἠιών[b] o Ἠιόνες[c] era una ciutat de Macedònia, que menciona Homer juntament amb Trezè i Epidaure. Es diu que va ser una de les ciutats fundades pels dríops quan Hèracles els va expulsar dels seus llocs d'origen al nord de Grècia. Es creu que era el port de la ciutat d'Amfípolis. Estava situada a la desembocadura del riu Estrimó.
Els atenencs van intentar capturar Eíon l'any 497 aC durant la Revolta Jònica, revolta que va fracassar ja que els perses van restablir el seu control sobre Tràcia, inclosa Eion, i van construir allí una fortalesa amb l'objecte d'establir-hi un punt de defensa permanent. L'any 492 aC, Eíon era una de les principals ciutats aquemènides de Tràcia, on s'emmagatzemaven subministraments i armes per al rei de Pèrsia Xerxes. Heròdot i Diodor de Sicília parlen de les guarnicions perses a Tràcia, i tots dos citen Eíon, i diuen que el govern de la ciutat era persa. Xerxes, al retornar al seu país, es va embarcar a Eíon cap a l'Àsia.
Boges en va ser nomenat governador però els atenencs dirigits per Cimó II van posar setge a la ciutat. Boges va rebutjar l'oferta de retirar-se honorablement que li havia fet Cimó, va destruir el tresor de la ciutat, va matar la seva família i es va suïcidar quan ja no quedava menjar. Cimó va desviar el curs del riu Estrimó cap a les muralles d'Eíon, i l'aigua va estovar les parets fetes de maons i de fang que van caure tot seguit. Els seus habitants van ser venuts com a esclaus. Bràsides la va atacar per terra i mar però Tucídides d'Alopece, que havia arribat des Tasos el va rebutjar. Després la va ocupar Cleó que quan va ser derrotat a Amfípolis es va replegar a Eíon.
L'any 437 aC, es va fundar la colònia d'Amfípolis, dirigida per Hagnó, que van utilitzar Eíon com a base d'operacions durant la fundació. Eíon va convertir-se en el port d'Amfípolis i va seguir la seva sort.
A l'època romana d'Orient es va dir Komitisse i els venecians la van anomenar Contessa. Queden les ruïnes de la ciutat bizantina.
Una ciutat de Macedònia.